|  |  |
| --- | --- |
| Izina ry’umwitozo | **Kugera ku ndoto zawe** |
| Intego y’umwitozo | * Gukora igenamigambi rigufasha kugera ku ndoto zawe |
| Abagenewe uyu mwitozo | Abaturage |
| Ingano y’itsinda rigenewe uyu mwitozo | Abantu bari hagati ya 20 na 25, bibaye byiza abashakanye. |
| Igihe giteganijwe umwitozo ugomba kumara | Amasaha 2. |
| Ibikoresho | Ikayi n’ikaramu cyangwa ikaramu y’igiti. |
| Imfashanyigisho | * Biherekejwe na [PowerPoint presentation](https://www.threemountains.academy/wp-content/uploads/2018/08/Kugera-ku-ndoto-zawe-powerpoint.pptx) (ibisobanuro mu buryo bw’amashusho bigenewe umufashamyumvirre) |
| Aho byavuye | Byateguwe hifashishijwe [GALS](http://www.galsatscale.net/_documents/GALSCatalyst2VisionJourney.pdf) |

Uyu mwitozo ni igice gikurikira umwitozo witwa *inzu y’ indoto zanjye*. Muri uwo mwitozo abahugurwa bavuze indoto zabo n’ intego zabo. Uyu mwitozo ubafasha gukora igena migambi. Saba abahugurwa kuzana diyama z’ indoto zabo mu mahugurwa.

1. **Uko bikorwa:**

Iriburiro (iminota 10)

* Sobanurira abahugurwa ko kugirango bagere ku ndoto zabo bagomba kugira igena migambi.
* Hereza ikaramu n’ urupapuro buri muhugurwa.

Umukoro wa buri muntu ku giti cye (isaha 1)

* Saba abahugurwa gushushanya izuba rinini mu nguni y’ ukuboko kw’ iburyo k’urupapuro rwabo. Noneho basabe bashushanye cyangwa bandike indoto zabo muri iryo zuba.(wareba muri PowerPoint ku bindi bisobanuro)
* Saba abahugurwa gushushanya uruziga ruto mu Nguni yo munsi y’ urupapuro rwabo ibumoso; maze ubasabe gushushanya cyangwa kwandika uko babayeho ubu.
* Basabe bahuze urwo ruziga ruto n’ uruziga runini(imibereho babayemo ubu n’indoto zabo) bakoresheje imirongo kuri buri ruhande. Ibi byerekana inzira bazanyuramo bashaka kugera ku ndoto zabo mu mezi cumi n’abiri ari imbere. Ifashishe PowerPoint slides ikuyobore.
* Shushanya ibiziga bitatu bifite ishusho y’igi muri urwo rugendo (ruva ku ruziga ruto rukagera ku zuba). Ibyo biziga bigomba kugenda birutanwa uhereye ku gito kugera ku kinini kigana kuri rya zuba. Ibi biziga bitatu nibyo bizajya bigufasha kureba aho ugeze ugana ku zuba.
* Tekereza ko buri ruziga( rufite ishusho y’ igi) hamwe n’ izuba bihagarariye amezi atatu y’ umwaka. Amezi atatu ya nyuma y’ umwaka agomba gushira wageze ku ndoto zawe ku zuba. Ibindi biziga bitatu bigomba kwerekana aho abahugurwa bibona muri icyo gihe cy’ umwaka. Babwire bashushanye cyangwa bandike kuri buri ruziga uko bumva bizaba bimeze.
* Andika amahirwe ufite yo kugera ku ndoto zawe cyangwa cyanwga indi mimerere myiza hejuru y’iyo nzira maze bandike inzitizi cyangwa imimerere itari myiza munsi y’iyo nzira.
* Hagati y’uruziga n’urundi buri muhugurwa agomba kwandika cyangwa agashushanya ibikorwa azakora kugirango ave ku ruziga rumwe ajya ku rundi.

Umukoro w’itsinda ryose (iminota 45)

* Abahugurwa basangiza abandi bagize iryo tsinda igena migambi bafite kandi abagize itsinda baba biteguye kumwumva no kumuha ibitekerezo byubaka.
* Sezerera ingaragu ziri muri iryo tsinda maze usigarane n’abantu bubatse. Basabe guhuza buri genamigambi buri wese yakoze ku giti cye maze bakore igena migambi rimwe.
* Mbere y’uko amahugurwa arangira bwira abahugurwa ko byaba byiza bamanitse imigambi yabo ku gikuta mu nzu zabo maze bakajya bagenzura imigambi yabo ko yagezweho nyuma ya buri mezi atatu. Muri iri genzura mwakagombye kwibaza ibibazo bikurikira:
* Ni ku kihe kigero twageze ku ntego zacu?
* Ese turi munzira nziza yo kugera ku ntego zacu zikurikira?
* Niba tutarabigezeho ni iki cyabiteye? Ni iki twabikoraho ?
* Ni ayahe mahirwe cyangwa inzitizi twahuye nazo magingo aya?

**2. Ibibazo wakwifashisha uyobora ikiganiro:**

* Ni gute wageze ku ndoto zawe mu gihe cyashize? Ni ibihe bikoresho cyangwa imitungo ufite?
* Ni gute imyitwarire yawe igira ingaruka ku byo ushaka kugeraho?Ni iki wabihinduraho kuri wowe ubwawe?
* Ni ubuhe bumenyi cyangwa se ubushobozi ufite?
* Ni ibiki bindi ukeneye kugirango ugere ku ndoto zawe?
* Ni izihe mbogamizi cyangwa inzitizi ushobora kuba uhura na zo ?
* Ni gute wakwirinda cyangwa ukanesha izo nzitizi?

**3. Ubutumwa nyamukuru**:

Uyu mwitozo ufasha gukora igena migambi ryawe ku giti cyawe ugendeye ku ntego ziri SMART( Ni amagambo y’ icyongereza ubusobanuro bwayo buri munsi). Uyu mwitozo ufasha kandi abahugurwa kureba neza ingorane n’amahirwe kandi bagashobora kwigenzura bakamenya aho bageze nyuma y’umwaka.

**4. Amabwiriza agenewe umufashamyumvire:**

|  |
| --- |
| Uyu mwitozo ufasha abahugurwa gukora igena migambi rya SMART ibafasha kugera ku ndoto zabo. Ikomeza kandi kubaka indoto za diyama tubona mu mwitozo *inzu y’indoto zanjye*. Imigambi yerekana neza ibikorwa byubakiye ku ntego nyamukuru zawe. Ifasha kandi abahugurwa kwiga neza ingorane n’amahirwe anyuranye bahura nabyo kandi bakabasha no kumenya aho bageze mu gihe cy’umwaka.  **SMART ni amagambo y’icyongereza avuga intego mu Kinyarwanda, cyangwa igikorwa kirangwa n’ibi bikurikira:**  **Specific: bisobanura intego cyangwa igikorwa gisobanutse: byerekana neza inde, iki,ryari na he?**  **Measurable: bisobanura igikorwa cyangwa intego bishobora gupimwa:  byerekana neza inshuro, igiciro, n’ingano ku buryo ushobora gusubiza “ese twageze kuri ibi”ukoresheje “yego”cyangwa “oya”**  **Assignable: bisobanura inshingano: Kugenera inshingano buri muntu cyangwa itsinda ry’abantu mufatanije igikorwa cyangwa intego.**  **Realistic: bivuze bishize mu gaciro: intego cyangwa igikorwa byawe bigomba kuba bishyira mugaciro bifatika bihuje n’ukuri bitagendera ku bintu bisa n’inzozi gusa.**  **Time-bound bisobanuye bifite igihe runaka: ibikorwa cyangwa intego yawe igomba kwerekana neza igihe bizarangirira.**  Ku musozo w’uyu mwitozo abahugurwa bakiri ingaragu bashobora gutaha ariko abahugurwa bubatse bagasigara kugirango bahuze igena migambi ryabo n’abo bashakanye bakore igenamigambi rimwe.  **Igihe**  Inzira iva aho uri ubu igana ku zuba( indoto zawe) ishobora gushushanya igihe icyo ari cyo cyose. Tugendeye ku ntego y’uyu mwitozo twateganije ko umwaka ugabanywamo ibihembwe( amezi atatu) ariko nanone ushobora kugabanya amezi cyangwa ukayongera ukiha imyaka myinshi bitewe n’igihe ushaka gukoramo.  **Ibishushanyo cyangwa amagambo?**  Uyu mwitozo ushobora gukorwa hakoreshejwe ibishushanyo cyangwa amagambo, biterwa n’icyo abahugurwa bisanzuramo. Ibi kandi bifasha abantu batazi kwandika no gusoma kandi bakumva ko uwo mwitozo nabo ari uwabo. Bikaba ibishushanyo byabo, imigambi yabo.  Gushushanya kandi bibohora abantu kandi bigatuma babasha gukora ibintu bisa nk’aho bitaboroheye kubikora. Ibishushanyo kandi bifasha kwerekana neza igitekerezo cyawe.  Kimwe mu bibi byo gushushanya bitwara igihe kurusha kwandika. Abazi kwandika no gusoma bashobora guhitamo kwandika kuko aribyo bidatwara umwanya munini.  Kimwe mu bibi byo guhitamo kwandika gusa n’uko biheza abantu batazi kwandika no gusoma.  Ni byiza ko buri muhugurwa akoresha uburyo yiyumvamo.  Soma umwitozo *Inzu y’indoto zanjye*  hano |